               EUROPSKA KOMISIJA
            Bruxelles, 26.11.2020.
            COM(2020) 759 final
            2020/0336(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Regionalnog upravljačkog odbora Prometne zajednice u pogledu donošenja proračuna Prometne zajednice za 2021.

               OBRAZLOŽENJE

               1.Predmet prijedloga

               Prijedlog se odnosi na odluku o utvrđivanju stajališta koje treba zauzeti u ime Unije u Regionalnom upravljačkom odboru uspostavljenom na temelju Ugovora o osnivanju Prometne zajednice (dalje u tekstu „UPZ”) u pogledu predviđenog donošenja odluke o proračunu Prometne zajednice za 2021.

               2.Kontekst prijedloga

               2.1.Ugovor o osnivanju Prometne zajednice

               Cilj je Ugovora o osnivanju Prometne zajednice („Sporazum”) stvoriti prometnu zajednicu u području cestovnog i željezničkog prometa, prometa unutarnjim plovnim putovima te pomorskog prometa i razviti prometnu mrežu između Europske unije i stranaka iz jugoistočne Europe. Sporazum je stupio na snagu 1. svibnja 2019.

               Europska unija stranka je Sporazuma
                  1
               .

               2.2.Regionalni upravljački odbor

               Regionalni upravljački odbor osnovan je člankom 24. Sporazuma. Odgovoran je za upravljanje Sporazumom i osiguravanje njegove pravilne provedbe. U tu svrhu Odbor daje preporuke i donosi odluke u slučajevima koji su predviđeni Sporazumom. Konkretno, Regionalni upravljački odbor:

               (a)priprema rad Vijeća ministara,

               (b)odlučuje o uspostavi tehničkih odbora,

               (c)kad je riječ o novodonesenim aktima EU-a, poduzima odgovarajuće radnje, konkretno revidira Prilog I. Sporazumu;

               (d)nakon savjetovanja s Vijećem ministara imenuje direktora Stalnog tajništva,

               (e)može imenovati jednog zamjenika direktora Stalnog tajništva ili više njih,

               (f)utvrđuje poslovnik Stalnog tajništva,

               (g)može odlukom preispitati razinu proračunskih doprinosa,

               (h)donosi godišnji proračun Prometne zajednice,

               (i)donosi odluku o postupku izvršenja proračuna, prikazivanja računa i njihova revidiranja te inspekcijskog nadzora,

               (j)donosi odluke u slučaju sporova među ugovornim strankama,

               (k)donosi opća načela kad je riječ o pristupu dokumentima koji su u posjedu tijela osnovanih Sporazumom ili na temelju njega;

               (l)donosi godišnja izvješća o provedbi sveobuhvatne mreže na uvid Vijeću ministara;

               (m)kad je riječ o određenim aktima Unije, utvrđuje rokove i načine prenošenja u strankama iz jugoistočne Europe.

               Regionalni upravljački odbor sastoji se od predstavnika i zamjenika predstavnika ugovornih stranaka. Sve države članice EU-a mogu sudjelovati kao promatrači.

               Regionalni upravljački odbor odlučuje jednoglasno.

               2.3.Predviđeni akt Regionalnog upravljačkog odbora

               Na svojem prvom sastanku 2021. Regionalni upravljački odbor treba donijeti odluku o proračunu Prometne zajednice za 2021. („predviđeni akt”).

               Svrha je predviđenog akta utvrditi godišnji proračun Prometne zajednice za 2021.

               Predviđeni akt postat će obvezujući za stranke u skladu s člankom 25. stavkom 1. Sporazuma, u kojemu je navedeno: „Odluka Regionalnog upravljačkog odbora obvezujuća je za ugovorne stranke. Kad odluka Regionalnog upravljačkog odbora sadržava zahtjev za djelovanje neke ugovorne stranke, ta stranka poduzima potrebne mjere i o tome obavješćuje Regionalni upravljački odbor.”

               3.Stajalište koje treba zauzeti u ime Unije

               Doprinos proračunu Prometne zajednice utvrđen je u Prilogu V. Sporazumu. Udio Unije iznosi 80 % proračuna, dok preostalih 20 % osiguravaju stranke zapadnog Balkana.

               Proračun iznosi ukupno 3 milijuna EUR, od čega 2,4 milijuna EUR (80 %) osigurava EU, a 600 000 EUR stranke zapadnog Balkana.

               Za 2021. predlaže se povećanje proračuna na 3,525 milijuna EUR, od čega će 225 000 biti preneseno iz proračuna za 2020., 80 % novih sredstava osigurat će EU (2,640 milijuna EUR)
                  2
               , a ostatak od 20 % (660  000) stranke iz jugoistočne Europe.

               Tim iznosom podmirit će se tekući troškovi Stalnog tajništva i organizacija sastanaka raznih tijela Prometne zajednice. Predloženo povećanje opravdano je predstojećim zapošljavanjem dodatnog osoblja, planiranom većom učestalošću sastanaka tehničkih odbora, kupnjom preostale informatičke opreme i softvera te planiranim češćim putovanjima direktora i dužnosnika Stalnog tajništva. Očekuje se da će 2021. biti prva godina redovnih aktivnosti Stalnog tajništva, sa svim zaposlenim i nerukovodećim osobljem te glavnim administrativnim okvirom na snazi. U skladu s Prilogom I. Sporazumu o sjedištu između Prometne zajednice i Srbije, država domaćin Srbija besplatno osigurava urede Stalnog tajništva i dio opreme i usluga povezanih s tim uredima (namještaj, sigurnost, električnu energiju, vodu i čišćenje).

               Donošenje ove odluke Regionalnog upravljačkog odbora neophodno je za provedbu Sporazuma i funkcioniranje Stalnog tajništva.

               4.Pravna osnova

               4.1.Postupovnopravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  3
               .

               4.1.2.Primjena na ovaj predmet

               Primjena na ovaj predmet

               Regionalni upravljački odbor je tijelo osnovano na temelju sporazuma, konkretno UPZ-a.

               Akt koji Regionalni upravljački odbor treba donijeti je akt koji proizvodi pravne učinke. U skladu s člankom 35. UPZ-a Regionalni upravljački odbor ovlašten je donositi proračun Prometne zajednice, a ta je odluka obvezujuća za stranke Ugovora. Prema svojoj prirodi te u skladu s međunarodnim pravom kojim se uređuje rad Regionalnog upravljačkog odbora taj akt sadržava elemente koji utječu na pravni položaj stranaka UPZ-a, a time i na pravni položaj Unije. Stoga se mora smatrati da on proizvodi pravne učinke. Predviđenim aktom ne dopunjuje se niti mijenja institucionalni okvir Ugovora. Stoga je postupovnopravna osnova za predloženu odluku članak 218. stavak 9. UFEU-a.

               4.2.Materijalnopravna osnova

               4.2.1.Načela

               Materijalnopravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Predviđeni je akt nužan za pravilno funkcioniranje UPZ-a. UPZ pak ima ciljeve i elemente u područjima cestovnog i željezničkog prometa te prometa unutarnjim plovnim putovima, što su vrste obuhvaćene člankom 91. UFEU-a, kao i u području pomorskog prometa, vrste obuhvaćene člankom 100. stavkom 2. UFEU-a. Zbog svoje horizontalne prirode predviđeni akt odnosi se na sve navedene elemente. Svi ti elementi međusobno su neodvojivo povezani, pri čemu nijedan nije sporedan u odnosu na drugi.

               Stoga materijalnopravnu osnovu predložene odluke čine sljedeće odredbe: članak 91. i članak 100. stavak 2. UFEU-a.

               4.3.Zaključak

               Pravna osnova predložene odluke trebali bi biti članak 91. i članak 100. stavak 2. UFEU-a u vezi s člankom 218. stavkom 9. UFEU-a.

               5.Objava predviđenog akta

               U skladu s člankom 25. stavkom 2. Ugovora o osnivanju Prometne zajednice odluke Regionalnog upravljačkog odbora objavljuju se u Službenom listu Europske unije.

               2020/0336 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru Regionalnog upravljačkog odbora Prometne zajednice u pogledu donošenja proračuna Prometne zajednice za 2021.

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 91. i članak 100. stavak 2. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               1.Unija je potpisala Ugovor o osnivanju Prometne zajednice („UPZ”) u skladu s Odlukom Vijeća (EU) 2017/1937
                  4
               . On je odobren 4. ožujka 2019. u ime Europske unije Odlukom Vijeća (EU) 2019/392
                  5
               . Stupio je na snagu 1. svibnja 2019.

               2.U skladu s člankom 35. UPZ-a Regionalni upravljački odbor Prometne zajednice („Upravljački odbor”) svake godine donosi proračun Prometne zajednice. U skladu s istom odredbom Upravljački odbor ovlašten je donositi odluke kojima se utvrđuje postupak za izvršenje proračuna.

               3.Upravljački odbor na sastanku u prosincu 2020. treba donijeti odluku o proračunu Prometne zajednice za 2021., a ako se točka ne obradi na tom sastanku, donošenje će biti zakazano za sljedeći sastanak.

               4.Predloženi proračun Prometne zajednice za 2021. potreban je za pravilno funkcioniranje tijela Prometne zajednice. Iz njega se podmiruju troškovi za osoblje, putovanja, informatičku opremu i softver te operativni rashodi kao što su studije, tehnička pomoć i organizacija konferencija i sastanaka.

               5.Primjereno je utvrditi stajalište koje treba zauzeti u ime Unije u Upravljačkom odboru jer je takva odluka neophodna za funkcioniranje Stalnog tajništva Prometne zajednice i imat će pravne učinke u odnosu na Uniju,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u Regionalnom upravljačkom odboru Prometne zajednice na temu proračuna Prometne zajednice za 2021. temelji se na nacrtu odluke Regionalnog upravljačkog odbora priloženom ovoj Odluci.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka Vijeća (EU) 2017/1937 od 11. srpnja 2017. o potpisivanju, u ime Europske unije, i privremenoj primjeni Ugovora o osnivanju Prometne zajednice, SL L 278, 27.10.2017., str. 1.

                     (2)

                        Provedbena odluka Komisije od 25.6.2020., C(2020) 4356

                     (3)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, t. 61.–64.

                     (4)

                        Odluka Vijeća (EU) 2017/1937 od 11. srpnja 2017. o potpisivanju, u ime Europske unije, i privremenoj primjeni Ugovora o osnivanju Prometne zajednice, SL L 278, 27.10.2017., str. 1.

                     (5)

                        Odluka Vijeća (EU) 2019/392 od 4. ožujka 2019. o sklapanju, u ime Europske unije, Ugovora o osnivanju Prometne zajednice.

    ---documentbreak---

               EUROPSKA KOMISIJA
            Bruxelles, 26.11.2020.
            COM(2020) 759 final
            PRILOG

            Prijedlogu odluke Vijeća
            o stajalištu koje treba zauzeti u ime Europske unije u okviru Regionalnog upravljačkog odbora Prometne zajednice u pogledu donošenja proračuna Prometne zajednice za 2021.

               PRILOG I.

               NACRT

               ODLUKE br. /2020
               REGIONALNOG UPRAVLJAČKOG ODBORA PROMETNE ZAJEDNICE

               od …

               o donošenju proračuna Prometne zajednice za 2021.

               REGIONALNI UPRAVLJAČKI ODBOR PROMETNE ZAJEDNICE,

               uzimajući u obzir Ugovor o osnivanju Prometne zajednice, a posebno njegov članak 24. stavak 1. i članak 35.,

               ODLUČIO JE:

               Članak 1.

               Donosi se proračun Prometne zajednice za 2021. priložen ovoj Odluci.

               Članak 2.

               (1)U skladu s člankom 10. stavkom 1. financijskih pravila i revizijskih postupaka koji se primjenjuju na Prometnu zajednicu, odobrena sredstva određene proračunske linije proračuna za 2021. mogu se upotrijebiti u svrhe koje se proračunom pripisuju drugoj proračunskoj liniji unutar ukupnog ograničenja od 10 % odobrenih sredstava iz prethodne proračunske linije. To se ne primjenjuje na proračunsku liniju koja se odnosi na proračun za ljudske resurse.

               (2)Odobrena sredstva koja su prenesena imajući u vidu obveze potpisane krajem 2020., kako je navedeno u priloženom proračunu, nisu prihvatljiva za svrhe iz prvog stavka. Ona se ne uzimaju u obzir za određivanje najvišeg iznosa koji odgovara granici od 10 % koja se u njima navodi.

               Članak 3.

               (3)Odobrena sredstva koja na kraju financijskih godina 2019. i 2020. nisu dodijeljena opozivaju se i vraćaju strankama u skladu s postocima utvrđenima u Prilogu V. Ugovoru o osnivanju Prometne zajednice i stvarno uplaćenim doprinosima.

               Sastavljeno u … … 2020.

               Za Regionalni upravljački odbor

                  Predsjednik

               PRORAČUN PROMETNE ZAJEDNICE ZA 2021.

                        Proračunska linija

                        Iznos

                        (u EUR)

                        1.Stalno tajništvo

                        1.1. Ljudski resursi

                         1 465 706

                        1.2. Putni troškovi

                         237 600

                        1.3. Uredski troškovi, oprema i softver

                        403 080

                        -od čega novih sredstava

                        308 080

                        -od čega prenesenih odobrenih proračunskih sredstava koja odgovaraju obvezama potpisanima krajem 2020. za koje plaćanja dospijevaju 2021.

                        95 000
                           1

                        1.4. Ostali troškovi i usluge, uključujući:

                        – eksternalizirane i druge usluge (revizija, vidljivost, osposobljavanje osoblja, bankovne naknade)

                        – troškovi sastanaka i konferencija

                        – troškovi informacijske tehnologije i komunikacije

                        – troškovi zapošljavanja novog osoblja

                         262 890

                        1.5. Studije, tehnička pomoć za potporu provedbi pravne stečevine EU-a i akcijski planovi

                                      690 000

                        -od čega novih sredstava

                        560 000

                        -od čega prenesenih odobrenih proračunskih sredstava koja odgovaraju obvezama potpisanima krajem 2020. za koje plaćanja dospijevaju 2021.

                        130 000
                           2

                        2.Vijeće ministara

                        2.1. Troškovi sastanaka i konferencija

                                 60 000

                        3.Regionalni upravljački odbor

                        3.1. Troškovi sastanaka i konferencija

                                              25 450

                        4.Tehnički odbori

                        4.1. Troškovi sastanaka i konferencija

                                 114 100

                        5.Socijalni forum

                        5.1. Troškovi sastanaka i konferencija

                        16 300

                        Pričuva (približno 8 % novih sredstava)

                        249 874

                        Ukupno novih sredstava

                        3 300 000

                        Ukupni prijenosi iz 2020.

                        225 000
                           3

                        Sveukupno

                        3 525 000
                           4

                        Doprinos EU-a (80 % novih sredstava)

                        2 640 000

                        Doprinos stranaka iz jugoistočne Europe (20 % novih sredstava: u Prilogu V. UPZ-u raščlanjuju se sredstva po zemljama)

                        660 000

                     (1)

                        Indikativni iznos: postupci javne nabave za videokonferencije i softver za računovodstvo/ljudske resurse u tijeku, ugovori čije se potpisivanje očekuje u prosincu 2020.

                     (2)

                        Indikativni iznos: postupci javne nabave za videokonferencije i softver za računovodstvo/ljudske resurse u tijeku, ugovori čije se potpisivanje očekuje u prosincu 2020.

                     (3)

                        Okvirni iznos, konačni iznos treba potvrditi u prosincu 2020. po zaključenju odgovarajućih postupaka nabave i potpisivanju ugovora.

                     (4)

                        Okvirni iznos, konačni iznos treba potvrditi kad bude poznat ukupni preneseni iznos iz 2020.


               EUROPSKA KOMISIJA
            Bruxelles, 27.11.2020.
            COM(2020) 765 final
            2020/0339(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Zajedničkog odbora osnovanog Euromediteranskim sporazumom o zračnom prometu između Europske unije i njezinih država članica, s jedne strane, i Vlade Države Izraela, s druge strane

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje u ime Unije treba zauzeti u Zajedničkom odboru osnovanom Euromediteranskim sporazumom o zračnom prometu između Europske unije i njezinih država članica, s jedne strane, i Vlade Države Izraela, s druge strane (dalje u tekstu „Sporazum”)
                  1
               .

               2.Kontekst prijedloga

               2.1.Euromediteranski sporazum o zračnom prometu između Europske unije i njezinih država članica, s jedne strane, i Vlade Države Izraela, s druge strane

               Cilj Sporazuma je stvaranje zajedničkog zračnog prostora utemeljenog na zajedničkom pristupu tržištima zračnog prijevoza stranaka, s jednakim uvjetima tržišnog natjecanja i poštovanjem istih pravila među ostalim u područjima sigurnosti, zaštite, upravljanja zračnim prometom, društvenih aspekata i okoliša. Pravila zajedničkog zračnog prostora trebala bi se temeljiti na mjerodavnom zakonodavstvu koje je na snazi u Europskoj uniji, kako je navedeno u Prilogu IV. Sporazumu, posebno u pogledu sigurnosti, zaštite i upravljanja zračnim prometom.

               Sporazum je potpisan 10. lipnja 2013. i stupio je na snagu 2. kolovoza 2020.

               2.2.Zajednički odbor

               Zajednički odbor osnovan je člankom 22. Sporazuma. Zajednički odbor odgovoran je za upravljanje Sporazumom i osigurava njegovu pravilnu provedbu.

               U tu svrhu razvija suradnju u nizu područja, daje preporuke i donosi odluke ako je to izričito predviđeno Sporazumom. Glavne zadaće Zajedničkog odbora obuhvaćaju razvijanje suradnje: (a) izvođenjem svojih posebnih zadaća u vezi s procesom regulatorne suradnje, kako je utvrđeno u glavi II. Sporazuma; (b) poticanjem razmjena stručnjaka u području novih zakonodavnih ili regulatornih inicijativa i razvoja, uključujući razmjenu u područjima zaštite, sigurnosti, okoliša, zrakoplovne infrastrukture (uključujući slotove), okružja tržišnog natjecanja i zaštite potrošača; (c) redovitim proučavanjem socijalnih učinaka Sporazuma pri njegovoj provedbi, posebno u području zapošljavanja te oblikovanjem odgovarajućih odgovora na pitanja koja se smatraju utemeljenima; (f) dogovaranjem, na temelju konsenzusa, o prijedlozima, pristupima ili dokumentima postupovne prirode koji su izravno povezani s funkcioniranjem Sporazuma; (e) razmatranjem mogućih područja za daljnji razvoj Sporazuma, uključujući preporuke za izmjene Sporazuma; i (f) rješavanjem primjene Priloga IV. odjeljka A.1 (popis zračnih prijevoznika na koje se primjenjuje zabrana letenja).

               Osim toga, u skladu s člankom 5. (Ulaganje) Sporazuma Zajednički odbor proučava pitanja povezana s bilateralnim ulaganjima s većinskim vlasništvom ili promjene u stvarnoj kontroli zračnih prijevoznika stranaka.

               Na temelju članka 22. stavka 3. Sporazuma Zajednički odbor odlukom donosi poslovnik.

               2.3.Predviđeni akt Zajedničkog odbora

               Tijekom prvog sastanka Zajednički odbor donijet će odluku o donošenju poslovnika Zajedničkog odbora (dalje u tekstu „predviđeni akt”).

               Svrha je predviđenog akta donijeti, u skladu s člankom 22. stavkom 3. Sporazuma, poslovnik na kojem se temelji organizacija i rad Zajedničkog odbora kako bi se Sporazum mogao pravilno provesti.

               3.Stajalište koje treba zauzeti u ime Unije

               Stajalište koje treba zauzeti u ime Unije trebalo bi biti usmjereno na donošenje poslovnika Zajedničkog odbora osnovanog Sporazumom. Stajalište bi se trebalo temeljiti na nacrtu odluke Zajedničkog odbora.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”.

               4.1.2.Primjena na ovaj predmet

               Zajednički odbor tijelo je osnovano na temelju sporazuma, u ovom slučaju Euromediteranskog sporazuma o zračnom prometu između Europske unije i njezinih država članica, s jedne strane, i Vlade Države Izraela, s druge strane.

               Akt koji Zajednički odbor treba donijeti akt je koji proizvodi pravne učinke jer će biti obvezujući za stranke na temelju međunarodnog prava.

               Predviđenim aktom ne dopunjuje se niti mijenja institucionalni okvir Sporazuma.

               Imajući to u vidu, postupovna pravna osnova za predloženu odluku jest članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na zračni prijevoz.

               Stoga je materijalna pravna osnova predložene odluke članak 100. stavak 2. UFEU-a.

               4.3.Zaključak

               Pravna osnova predložene odluke trebao bi biti članak 100. stavak 2. UFEU-a u vezi s člankom 218. stavkom 9 UFEU-a.

               5.Objava predviđenog akta

               Budući da će se aktom Zajedničkog odbora utvrditi njegov poslovnik, primjereno ga je nakon donošenja objaviti u Službenom listu Europske unije.

               2020/0339 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru Zajedničkog odbora osnovanog Euromediteranskim sporazumom o zračnom prometu između Europske unije i njezinih država članica, s jedne strane, i Vlade Države Izraela, s druge strane

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Unija je Odlukom Vijeća (EU) 2020/952
                  2
                sklopila Euromediteranski sporazum o zračnom prometu između Europske unije i njezinih država članica, s jedne strane, i Vlade Države Izraela, s druge strane (dalje u tekstu „Sporazum”), koji je stupio na snagu 2. kolovoza 2020.

               (2)Člankom 22. Sporazuma osnovan je Zajednički odbor kako bi se osigurali upravljanje Sporazumom i njegova pravilna provedba.

               (3)Člankom 22. stavkom 3. Sporazuma predviđa se da Zajednički odbor donosi svoj poslovnik.

               (4)Kako bi se osigurala pravilna provedba Sporazuma, trebalo bi donijeti poslovnik Zajedničkog odbora.

               (5)Primjereno je utvrditi stajalište koje treba zauzeti u ime Unije u Zajedničkom odboru jer će odluka Zajedničkog odbora o donošenju njegovog poslovnika biti obvezujuća za Uniju. Stajalište Unije u okviru Zajedničkog odbora trebalo bi se temeljiti na priloženom nacrtu odluke Zajedničkog odbora,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na prvom sastanku Zajedničkog odbora osnovanog člankom 22. Euromediteranskog sporazuma o zračnom prometu između Europske unije i njezinih država članica, s jedne strane, i Vlade Države Izraela, s druge strane u pogledu donošenja poslovnika Zajedničkog odbora temelji se na nacrtu odluke Zajedničkog odbora priloženom ovoj Odluci.

               Predstavnici Unije u Zajedničkom odboru mogu dogovoriti manje izmjene nacrta odluke Zajedničkog odbora bez daljnje odluke Vijeća.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka Vijeća (EU) 2020/952 od 26. lipnja 2020. o sklapanju u ime Unije Euromediteranskog sporazuma o zračnom prometu između Europske unije i njezinih država članica, s jedne strane, i Vlade Države Izraela, s druge strane (SL L 212, 3.7.2020., str. 10.).

                     (2)

                        Odluka Vijeća (EU) 2020/952 od 26. lipnja 2020. o sklapanju u ime Unije Euromediteranskog sporazuma o zračnom prometu između Europske unije i njezinih država članica, s jedne strane, i Vlade Države Izraela, s druge strane (SL L 212, 3.7.2020., str. 10.).

    ---documentbreak---

               EUROPSKA KOMISIJA
            Bruxelles, 27.11.2020.
            COM(2020) 765 final
            PRILOG

            Prijedlogu odluke Vijeća
            o stajalištu koje treba zauzeti u ime Europske unije u okviru Zajedničkog odbora osnovanog Euromediteranskim sporazumom o zračnom prometu između Europske unije i njezinih država članica, s jedne strane, i Vlade Države Izraela, s druge strane

               ODLUKA br. 1/[godina] ZAJEDNIČKOG ODBORA EU – IZRAEL OSNOVANOG EUROMEDITERANSKIM SPORAZUMOM O ZRAČNOM PROMETU IZMEĐU EUROPSKE UNIJE I NJEZINIH DRŽAVA ČLANICA, S JEDNE STRANE, I VLADE DRŽAVE IZRAELA, S DRUGE STRANE

               od [datum]

               o donošenju njegova Poslovnika

               ZAJEDNIČKI ODBOR EU – IZRAEL,

               uzimajući u obzir Euromediteranski sporazum o zračnom prometu između Europske unije i njezinih država članica, s jedne strane, i Vlade Države Izraela, s druge strane (dalje u tekstu „Sporazum”), a posebno njegov članak 22. stavak 3.,

               ODLUČIO JE:

               Jedini članak

               Donosi se Poslovnik Zajedničkog odbora koji se nalazi u Prilogu ovoj Odluci.

               Sastavljeno u …

               Za Zajednički odbor

               Voditelj/voditeljica delegacije Europske unije

               [ime]

               Voditelj/voditeljica delegacije Vlade Države Izraela

               [ime]

               Prilog

               POSLOVNIK

               Članak 1.

               Voditelji delegacija

               1.
                     Kako je predviđeno člankom 22. stavkom 1. Sporazuma, Zajednički odbor sastavljen je od predstavnika ugovornih stranaka.

               2.
                     Zajedničkim odborom zajednički predsjedaju voditelji delegacija ugovornih stranaka.

               Članak 2.

               Sastanci

               1.
                     U skladu s člankom 22 stavkom 4. Sporazuma, Zajednički odbor sastaje se ako i kad za to postoji potreba, a najmanje jedanput godišnje. Bilo koja ugovorna stranka može zatražiti sazivanje sastanka.

               2.
                     Zajednički odbor može održavati sastanke uživo ili putem drugih sredstava (npr. konferencijski pozivi ili videokonferencije).

               3.
                     Sastanci se održavaju, koliko god je to moguće, naizmjenično između mjesta u državi članici Europske unije i Izraelu, osim ako se ugovorne stranke dogovore drukčije.

               4.
                     Nakon što se ugovorne stranke dogovore o datumu i mjestu sastanaka, sastanke sazivaju Europska komisija u ime Europske unije i njezinih država članica te tijelo za civilno zrakoplovstvo Izraela u ime Izraela.

               5.
                     Osim ako se ugovorne stranke dogovore drukčije, sastanci Zajedničkog odbora nisu javni. Ako je potrebno, priopćenje za medije može se sastaviti zajedničkim dogovorom na kraju sastanka.

               Članak 3.

               Delegacije

               1.
                     Prije svakog sastanka voditelji delegacija međusobno se obavješćuju o predviđenom sastavu svojih delegacija koje će prisustvovati sastanku.

               2.
                     Predstavnici dionika iz sektora zračnog prijevoza mogu biti pozvani da prisustvuju sastancima kao promatrači, ako se Zajednički odbor tako dogovori.

               3.
                     Zajednički odbor može pozvati druge zainteresirane strane ili stručnjake da prisustvuju njegovim sastancima kako bi mu pružili informacije o određenim pitanjima.

               Članak 4.

               Tajništvo

               Po jedan dužnosnik Europske komisije i tijela za civilno zrakoplovstvo Izraela zajednički djeluju kao tajnici Zajedničkog odbora.

               Članak 5.

               Dnevni red sastanaka

               1.
                     Voditelji delegacija utvrđuju međusobnim dogovorom privremeni dnevni red za svaki sastanak. Tajnici šalju taj privremeni dnevni red članovima delegacija najkasnije petnaest dana prije datuma sastanka.

               2.
                     Zajednički odbor donosi dnevni red na početku svakog sastanka.  U dnevni red moguće je uključiti točke koje se ne nalaze na privremenom dnevnom redu ako se Zajednički odbor tako dogovori.

               3.
                     Voditelji delegacija mogu skratiti rok utvrđen u stavku 1. ovog članka kako bi u obzir uzeli zahtjeve ili hitnost određenog pitanja.

               Članak 6.

               Zapisnik

               1.
                     Nakon svakog sastanka Zajedničkog odbora sastavlja se nacrt zapisnika. U tom se nacrtu zapisnika navode točke dnevnog reda o kojima se raspravljalo, dane preporuke i donesene odluke.

               2.
                     Nakon dogovora o zapisniku, voditelji delegacija potpisuju dva primjerka zapisnika, a svaka ugovorna stranka pohranjuje po jedan izvorni primjerak zapisnika. Voditelji delegacija mogu odlučiti da taj zahtjev bude ispunjen potpisivanjem i razmjenom elektroničkih kopija.

               3.
                     Zapisnici sa sastanaka Zajedničkog odbora su javni, osim ako jedna od ugovornih stranaka zatraži drukčije.

               Članak 7.

               Pisani postupak

               Ako je potrebno i primjereno obrazloženo, odluke i preporuke Zajedničkog odbora mogu se donijeti pisanim postupkom. U tu svrhu voditelji delegacija razmjenjuju nacrt mjera o kojima se traži mišljenje Zajedničkog odbora, koji se zatim može potvrditi razmjenom prepiske. Međutim, svaka ugovorna stranka može zatražiti sastanak Zajedničkog odbora kako bi se raspravilo određeno pitanje.

               Članak 8.

               Vijećanje

               1.
                     Zajednički odbor daje preporuke i donosi odluke na temelju konsenzusa.

               2.
                     Odluke i preporuke Zajedničkog odbora naslovljuju se kao „Odluka” odnosno „Preporuka”, iza čega slijede serijski broj, datum donošenja i opis predmeta.

               3.
                     Odluke i preporuke Zajedničkog odbora potpisuju voditelji delegacija, a zatim se prilažu zapisniku.

               4.
                     Odluke koje donese Zajednički odbor ugovorne stranke provode u skladu s vlastitim internim postupcima.

               5.
                     Odluke koje donese Zajednički odbor ugovorne stranke mogu objaviti u svojim službenim glasilima. Svaka ugovorna stranka može odlučiti objaviti i bilo koji drugi akt koji donese Zajednički odbor. Svaka ugovorna stranka pohranjuje po jedan izvorni primjerak odluka i preporuka.

               Članak 9.

               Radne skupine

               1.
                     Zajednički odbor može osnovati radne skupine koje pomažu Zajedničkom odboru u obavljanju njegovih dužnosti. Opis poslova radne skupine uključuje se u prilog odluci o osnivanju radne skupine.

               2.
                     Radne skupine sastavljene su od predstavnika ugovornih stranaka.

               3.
                     Radne skupine rade pod nadležnošću Zajedničkog odbora, kojem podnose izvješća nakon svakog svojeg sastanka. One ne donose odluke, ali mogu davati preporuke Zajedničkom odboru.

               4.
                     Zajednički odbor može u bilo kojem trenutku odlučiti o ukidanju bilo koje postojeće radne skupine, izmijeniti njezin opis poslova ili osnovati nove radne skupine koje će mu pomagati u obavljanju dužnosti.

               Članak 10.

               Troškovi

               1.
                     Ugovorne stranke snose vlastite troškove povezane sa sudjelovanjem na sastancima Zajedničkog odbora i radnih skupina, u pogledu osoblja, putovanja i boravka te u pogledu poštanskih i telekomunikacijskih troškova.

               2.
                     Sve druge troškove koji se odnose na samu organizaciju sastanaka snosi ugovorna stranka koja je domaćin sastanka.

               Članak 11.

               Izmjene Poslovnika

               Zajednički odbor može u svakom trenutku izmijeniti ovaj Poslovnik odlukom donesenom u skladu s člankom 22. Sporazuma.


               EUROPSKA KOMISIJA
            Bruxelles, 27.11.2020.
            COM(2020) 780 final
            2020/0344(NLE)
            Prijedlog
            ODLUKE VIJEĆA
            o stajalištu koje u ime Unije treba zauzeti u Zajedničkom odboru osnovanom Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju o datumu početka primjene odredbi dijela drugog glave III. Sporazuma na državljane Islanda, Kneževine Lihtenštajna, Kraljevine Norveške i Švicarske Konfederacije
            (Tekst značajan za EGP)

               OBRAZLOŽENJE

               1.Predmet prijedloga

               Komisija predlaže da Vijeće utvrdi stajalište koje u ime Unije treba zauzeti u Zajedničkom odboru osnovanom Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju („Sporazum o povlačenju”) o datumu početka primjene odredbi dijela drugog glave III. Sporazuma na državljane Islanda, Kneževine Lihtenštajna, Kraljevine Norveške i Švicarske Konfederacije.

               2.Kontekst prijedloga

               2.1.Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju

               Sporazumom o povlačenju utvrđuju se pojedinosti za uredno povlačenje Ujedinjene Kraljevine Velike Britanije i Sjeverne Irske („Ujedinjena Kraljevina”) iz Europske unije („Unija”) i Europske zajednice za atomsku energiju. Sporazum je stupio na snagu 1. veljače 2020.

               2.2.Triangulacija

               U članku 33. stavku 1. Sporazuma o povlačenju Unija i Ujedinjena Kraljevina obvezale su se primjenjivati uzajamnu zaštitu prava u području socijalne sigurnosti (u skladu s dijelom drugim glavom III. Sporazuma o povlačenju) na državljane zemalja koje su istodobno članice Europskoga gospodarskog prostora („EGP”) i Europskog udruženja slobodne trgovine („države EGP-a i EFTA-e”) te na švicarske državljane pod uvjetom da se, s jedne strane, sklope odgovarajući sporazumi između Unije i država EGP-a i EFTA-e te između Unije i Švicarske Konfederacije koji će se primjenjivati na državljane Ujedinjene Kraljevine te, s druge strane, odgovarajući sporazumi između Ujedinjene Kraljevine i država EGP-a i EFTA-e te između Ujedinjene Kraljevine i Švicarske Konfederacije koji će se primjenjivati na građane Unije.

               Taj trostrani sustav, pri čemu su tri strane Unija, države EGP-a i EFTA-e / Švicarska Konfederacija te Ujedinjena Kraljevina, naziva se „triangulacija”. Cilj je te triangulacije zajamčiti zaštitu uzajamnih prava u području socijalne sigurnosti državljanima navedenih zemalja, osobama bez državljanstva i izbjeglicama te članovima njihovih obitelji i nadživjelim osobama koje se do isteka prijelaznog razdoblja iz članka 126. Sporazuma o povlačenju nalaze ili su se nalazile u prekograničnoj situaciji u pogledu dotičnih triju strana.

               Ujedinjena Kraljevina već je sklopila takve sporazume s državama EGP-a i EFTA-e
                  1
                te sa Švicarskom Konfederacijom
                  2
               . Unija se sprema sklopiti takve sporazume s državama EGP-a i EFTA-e te sa Švicarskom Konfederacijom, i to Odlukom Zajedničkog odbora EGP-a o izmjeni Priloga VI. (Socijalna sigurnost) Sporazumu o Europskom gospodarskom prostoru te Odlukom Zajedničkog odbora osnovanog na temelju Sporazuma između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba kojom se mijenja Prilog II. tom sporazumu o usklađenosti programâ socijalne sigurnosti.

               Kako je predviđeno člankom 33. stavkom 2. Sporazuma o povlačenju, Unija i Ujedinjena Kraljevina obavješćuju Zajednički odbor o datumu stupanja na snagu svojih sporazuma s državama EGP-a i EFTA-e te Švicarskom Konfederacijom.

               Tek tada Zajednički odbor donosi Odluku o utvrđivanju datuma početka primjene odredbi o usklađivanju sustavâ socijalne sigurnosti na državljane država EGP-a i EFTA-e te švicarske državljane. Provedba članka 33. bit će dovršena tek tog datuma, čime će se građanima Unije, državljanima Ujedinjene Kraljevine, državljanima država EGP-a i EFTA-e te švicarskim državljanima u trostranim situacijama zajamčiti zaštita prava iz područja socijalne sigurnosti.

               2.3.Predviđena odluka Zajedničkog odbora

               U skladu s člankom 33. stavkom 1. Sporazuma o povlačenju, odredbe dijela drugog glave III. Sporazuma o usklađivanju sustavâ socijalne sigurnosti koje se primjenjuju na građane Unije primjenjuju se na državljane Islanda, Kneževine Lihtenštajna, Kraljevine Norveške i Švicarske Konfederacije pod uvjetom da su te države sklopile i primjenjuju odgovarajuće sporazume s Ujedinjenom Kraljevinom koji se primjenjuju na građane Unije, odnosno s Unijom koji se primjenjuju na državljane Ujedinjene Kraljevine.

               U skladu s člankom 33. stavkom 2. Sporazuma o povlačenju, nakon zaprimanja obavijesti Ujedinjene Kraljevine i Unije o datumu stupanja na snagu tih sporazuma, Zajednički odbor utvrđuje datum početka primjene odredbi iz dijela drugog glave III. Sporazuma na državljane Islanda, Kneževine Lihtenštajna, Kraljevine Norveške i Švicarske Konfederacije, ako je primjenjivo.

               Svrha predviđene odluke Zajedničkog odbora za koju treba utvrditi stajalište Unije jest odrediti taj datum.

               3.Stajalište koje treba zauzeti u ime Unije

               S obzirom na datum stupanja na snagu odgovarajućih sporazuma iz točke 2.2. te kako bi se izbjegli prekidi u zaštiti predmetnih državljana po isteku prijelaznog razdoblja definiranog u članku 126. Sporazuma o povlačenju, datum početka primjene odredbi dijela drugog glave III. Sporazuma na državljane Islanda, Kneževine Lihtenštajna, Kraljevine Norveške i Švicarske Konfederacije trebao bi biti 1. siječnja 2021.

               Stajalište Unije stoga bi trebalo biti da podrži donošenje odluke Zajedničkog odbora na temelju članka 33. stavka 2. Sporazuma o povlačenju o utvrđivanju tog datuma u skladu s nacrtom odluke priloženim ovom prijedlogu.

               4.Pravna osnova

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka Vijeća kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Akt koji Zajednički odbor treba donijeti akt je koji proizvodi pravne učinke.

               Predviđenim aktom ne dopunjuje se niti mijenja institucionalni okvir Sporazuma o povlačenju.

               Stoga je postupovna pravna osnova za predloženu odluku članak 218. stavak 9. UFEU-a.

               Jedini cilj i sadržaj predviđenog akta odnosi se na utvrđivanje stajališta Unije o datumu početka primjene odredbi dijela drugog glave III. Sporazuma na državljane Islanda, Kneževine Lihtenštajna, Kraljevine Norveške i Švicarske Konfederacije. Sporazum je sklopljen na temelju članka 50. stavka 2. Ugovora o Europskoj uniji.

               Pravna osnova predložene odluke trebao bi stoga biti članak 50. stavak 2. Ugovora o Europskoj uniji u vezi s člankom 218. stavkom 9. UFEU-a.

               5.Objava predviđenog akta

               Budući da je svrha odluke Zajedničkog odbora utvrditi datum početka primjene odredbi dijela drugog glave III. Sporazuma o povlačenju na državljane Islanda, Kneževine Lihtenštajna, Kraljevine Norveške i Švicarske Konfederacije, primjereno je odluku Zajedničkog odbora nakon donošenja objaviti u Službenom listu Europske unije.

               2020/0344 (NLE)

               Prijedlog

               ODLUKE VIJEĆA

               o stajalištu koje u ime Unije treba zauzeti u Zajedničkom odboru osnovanom Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju o datumu početka primjene odredbi dijela drugog glave III. Sporazuma na državljane Islanda, Kneževine Lihtenštajna, Kraljevine Norveške i Švicarske Konfederacije

               (Tekst značajan za EGP)

               VIJEĆE EUROPSKE UNIJE,

               uzimajući u obzir Ugovor o Europskoj uniji, a posebno njegov članak 50. stavak 2.,

               uzimajući u obzir Ugovor o funkcioniranju Europske unije, a posebno njegov članak 218. stavak 9.,

               uzimajući u obzir prijedlog Europske komisije,

               budući da:

               (1)Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju („Sporazum o povlačenju”) sklopljen je Odlukom Vijeća (EU) 2020/135
                  3
               , a stupio je na snagu 1. veljače 2020.

               (2)U skladu s člankom 33. stavkom 1. Sporazuma o povlačenju, odredbe dijela drugog glave III. Sporazuma o usklađivanju sustavâ socijalne sigurnosti koje se primjenjuju na građane Unije primjenjuju se na državljane Islanda, Kneževine Lihtenštajna, Kraljevine Norveške i Švicarske Konfederacije pod uvjetom da su te države sklopile i primjenjuju odgovarajuće sporazume s Ujedinjenom Kraljevinom koji se primjenjuju na građane Unije, odnosno s Unijom koji se primjenjuju na državljane Ujedinjene Kraljevine.

               (3)U skladu s člankom 33. stavkom 2. Sporazuma o povlačenju, nakon zaprimanja obavijesti Ujedinjene Kraljevine i Unije o datumu stupanja na snagu tih sporazuma, Zajednički odbor osnovan člankom 164. stavkom 1. tog sporazuma („Zajednički odbor”) utvrđuje datum početka primjene odredbi iz dijela drugog glave III. Sporazuma na državljane Islanda, Kneževine Lihtenštajna, Kraljevine Norveške i Švicarske Konfederacije, ako je primjenjivo.

               (4)Unija je sklopila odgovarajuće sporazume s Islandom, Kneževinom Lihtenštajnom, Kraljevinom Norveškom
                  4
                i Švicarskom Konfederacijom
                  5
                koji se primjenjuju na državljane Ujedinjene Kraljevine. Ujedinjena Kraljevina sklopila je odgovarajuće sporazume s Islandom, Kneževinom Lihtenštajnom, Kraljevinom Norveškom
                  6
                i Švicarskom Konfederacijom
                  7
                koji se primjenjuju na građane Unije.

               (5)S obzirom na predviđeni datum stupanja na snagu tih sporazuma te kako bi se izbjegli prekidi u zaštiti dotičnih državljana nakon isteka prijelaznog razdoblja definiranog u članku 126. Sporazuma o povlačenju, datum početka primjene odredbi dijela drugog glave III. Sporazuma na državljane Islanda, Kneževine Lihtenštajna, Kraljevine Norveške i Švicarske Konfederacije trebao bi biti 1. siječnja 2021.

               (6)Stoga je primjereno utvrditi stajalište koje u ime Unije treba zauzeti u Zajedničkom odboru nakon zaprimanja obavijesti Ujedinjene Kraljevine i Unije o datumu stupanja na snagu sporazumâ koje su pojedinačno sklopile s Islandom, Kneževinom Lihtenštajnom, Kraljevinom Norveškom i Švicarskom Konfederacijom.

               (7)Kako bi se omogućila brza primjena mjera utvrđenih ovom Odlukom, ova bi Odluka trebala stupiti na snagu na dan donošenja,

               DONIJELO JE OVU ODLUKU:

               Članak 1.

               Stajalište koje u ime Unije treba donijeti u okviru Zajedničkog odbora osnovanog člankom 164. stavkom 1. Sporazuma o povlačenju, u pogledu odluke koju treba donijeti u skladu s njegovim člankom 33. stavkom 2., temelji se na nacrtu odluke Zajedničkog odbora priloženom ovoj Odluci.

               Članak 2.

               Odluka Zajedničkog odbora objavljuje se u Službenom listu Europske unije.

               Članak 3.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        Sporazum o aranžmanima između Islanda, Kneževine Lihtenštajna, Kraljevine Norveške i Ujedinjene Kraljevine Velike Britanije i Sjeverne Irske nakon povlačenja Ujedinjene Kraljevine iz Europske unije, Sporazuma o EGP-u i ostalih sporazuma koji se između Ujedinjene Kraljevine i država EFTA-e koje su članice EGP-a primjenjuju na temelju članstva Ujedinjene Kraljevine u Europskoj uniji potpisan u Londonu 28. siječnja 2020.

                     (2)

                        Sporazum između Ujedinjene Kraljevine Velike Britanije i Sjeverne Irske i Švicarske Konfederacije o pravima građana nakon povlačenja Ujedinjene Kraljevine iz Europske unije i Sporazuma o slobodnom kretanju osoba potpisan u Bernu 25. veljače 2019.

                     (3)

                        Odluka Vijeća (EU) 2020/135 od 30. siječnja 2020. o sklapanju Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL L 29, 31.1.2020., str. 1.).

                     (4)

                        Odluka br. [...] od [...] Zajedničkog odbora EGP-a o izmjeni Priloga VI. (Socijalna sigurnost) Sporazumu o EGP-u.

                     (5)

                        Odluka br. .../... Zajedničkog odbora osnovanog Sporazumom između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba od [...] kojom se mijenja Prilog II. tom sporazumu o usklađenosti programâ socijalne sigurnosti.

                     (6)

                        Sporazum o aranžmanima između Islanda, Kneževine Lihtenštajna, Kraljevine Norveške i Ujedinjene Kraljevine Velike Britanije i Sjeverne Irske nakon povlačenja Ujedinjene Kraljevine iz Europske unije, Sporazuma o EGP-u i ostalih sporazuma koji se između Ujedinjene Kraljevine i država EFTA-e koje su članice EGP-a primjenjuju na temelju članstva Ujedinjene Kraljevine u Europskoj uniji, potpisan u Londonu 28. siječnja 2020.

                     (7)

                        Sporazum između Ujedinjene Kraljevine Velike Britanije i Sjeverne Irske i Švicarske Konfederacije o pravima građana nakon povlačenja Ujedinjene Kraljevine iz Europske unije i Sporazuma o slobodnom kretanju osoba, potpisan u Bernu 25. veljače 2019.

    ---documentbreak---

               EUROPSKA KOMISIJA
            Bruxelles, 27.11.2020.
            COM(2020) 780 final
            PRILOG

            Prijedlogu odluke Vijeća
            o stajalištu koje u ime Unije treba zauzeti u Zajedničkom odboru osnovanom Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju o datumu početka primjene odredbi dijela drugog glave III. Sporazuma na državljane Islanda, Kneževine Lihtenštajna, Kraljevine Norveške i Švicarske Konfederacije

               PRILOG

               Odluka br. .../2020 Zajedničkog odbora osnovanog Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju

               od ...

               o utvrđivanju datuma početka primjene odredbi dijela drugog glave III. Sporazuma na državljane Islanda, Kneževine Lihtenštajna, Kraljevine Norveške i Švicarske Konfederacije

               ZAJEDNIČKI ODBOR,

               uzimajući u obzir Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju
                  1
                („Sporazum o povlačenju”), a osobito njegov članak 33. stavak 2.,

               budući da:

               (1)U skladu s člankom 33. stavkom 1. Sporazuma o povlačenju, odredbe dijela drugog glave III. Sporazuma koje se odnose na usklađivanje sustavâ socijalne sigurnosti i koje se primjenjuju na građane Unije primjenjuju se na državljane Islanda, Kneževine Lihtenštajna, Kraljevine Norveške i Švicarske Konfederacije pod uvjetom da su te države sklopile i primjenjuju odgovarajuće sporazume s Ujedinjenom Kraljevinom koji se primjenjuju na građane Unije, s jedne strane, odnosno s Unijom koji se primjenjuju na državljane Ujedinjene Kraljevine s druge strane.

               (2)U skladu s člankom 33. stavkom 2. Sporazuma o povlačenju, nakon zaprimanja obavijesti Ujedinjene Kraljevine i Unije o datumu stupanja na snagu tih sporazuma, Zajednički odbor utvrđuje datum početka primjene odredbi dijela drugog glave III. Sporazuma na državljane Islanda, Kneževine Lihtenštajna, Kraljevine Norveške i Švicarske Konfederacije, ako je primjenjivo.

               (3)Unija je sklopila odgovarajuće sporazume s Islandom, Kneževinom Lihtenštajnom, Kraljevinom Norveškom
                  2
                i Švicarskom Konfederacijom
                  3
                koji se primjenjuju na državljane Ujedinjene Kraljevine. Ujedinjena Kraljevina sklopila je odgovarajuće sporazume s Islandom, Kneževinom Lihtenštajnom, Kraljevinom Norveškom
                  4
                i Švicarskom Konfederacijom
                  5
                koji se primjenjuju na građane Unije.

               (4)S obzirom na obavijesti Ujedinjene Kraljevine i Unije o datumu stupanja na snagu sporazumâ iz uvodne izjave 3., datum početka primjene odredbi iz dijela drugog glave III. Sporazuma o povlačenju na državljane Islanda, Kneževine Lihtenštajna, Kraljevine Norveške i Švicarske Konfederacije trebao bi biti 1. siječnja 2021.,

               DONIO JE OVU ODLUKU:

               Članak 1.

               Datum početka primjene odredbi dijela drugog glave III. Sporazuma o povlačenju na državljane Islanda, Kneževine Lihtenštajna, Kraljevine Norveške i Švicarske Konfederacije jest 1. siječnja 2021.

               Članak 2.

               Ova Odluka stupa na snagu na dan donošenja.

               Sastavljeno u ...

               Za Zajednički odbor

               Supredsjednici

                     (1)

                  SL L 29, 31.1.2020., str. 7.

                     (2)

                        Odluka br. [...] od [...] Zajedničkog odbora EGP-a o izmjeni Priloga VI. (Socijalna sigurnost) Sporazumu o EGP-u.

                     (3)

                        Odluka br. .../... Zajedničkog odbora osnovanog Sporazumom između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba od [...] kojom se mijenja Prilog II. tom sporazumu o usklađenosti programâ socijalne sigurnosti.

                     (4)

                        Sporazum o aranžmanima između Islanda, Kneževine Lihtenštajna, Kraljevine Norveške i Ujedinjene Kraljevine Velike Britanije i Sjeverne Irske nakon povlačenja Ujedinjene Kraljevine iz Europske unije, Sporazuma o EGP-u i ostalih sporazuma koji se između Ujedinjene Kraljevine i država EFTA-e koje su članice EGP-a primjenjuju na temelju članstva Ujedinjene Kraljevine u Europskoj uniji, potpisan u Londonu 28. siječnja 2020.

                     (5)

                        Sporazum između Ujedinjene Kraljevine Velike Britanije i Sjeverne Irske i Švicarske Konfederacije o pravima građana nakon povlačenja Ujedinjene Kraljevine iz Europske unije i Sporazuma o slobodnom kretanju osoba, potpisan u Bernu 25. veljače 2019.


               EUROPSKA KOMISIJA
            Bruxelles, 27.11.2020.
            COM(2020) 764 final
            2020/0338(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Zajedničkog odbora osnovanog Euromediteranskim sporazumom o zračnom prometu između Europske unije i njezinih država članica, s jedne strane, i Hašemitske Kraljevine Jordana, s druge strane

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje u ime Unije treba zauzeti u Zajedničkom odboru osnovanom Euromediteranskim sporazumom o zračnom prometu između Europske unije i njezinih država članica, s jedne strane, i Hašemitske Kraljevine Jordana, s druge strane (dalje u tekstu „Sporazum”)
                  1
               .

               2.Kontekst prijedloga

               2.1.Euromediteranski sporazum o zračnom prometu između Europske unije i njezinih država članica, s jedne strane, i Hašemitske Kraljevine Jordana, s druge strane

               Cilj Sporazuma je poticanje postupnog otvaranja pristupa tržištu i usklađenosti zakonodavstva kako bi se približilo EU-u, među ostalim u područjima sigurnosti, zaštite, upravljanja zračnim prometom, gospodarskih propisa, zaštite potrošača i okoliša. Pravila bi se trebala temeljiti na mjerodavnom zakonodavstvu koje je na snazi u Europskoj uniji, kako je navedeno u Prilogu III. Sporazumu.

               Sporazumom se predviđa ukidanje svih ograničenja koja se temelje na nacionalnosti, kapacitetu i učestalosti zračnog prijevoza između dvaju zemalja. Njime se predviđa i dalekosežno regulatorno približavanje u područjima kao što su upravljanje zračnim prometom, sigurnost, zaštita, okoliš, tržišno natjecanje i zaštita potrošača.

               Sporazum je stupio na snagu 2. kolovoza 2020.

               2.2.Zajednički odbor

               Zajednički odbor osnovan je člankom 21. Sporazuma. Zajednički odbor odgovoran je za upravljanje Sporazumom i osigurava njegovu pravilnu provedbu.

               U tu svrhu surađuje u nizu područja, daje preporuke i donosi odluke ako je to izričito predviđeno Sporazumom. Glavne zadaće Zajedničkog odbora obuhvaćaju suradnju: (a) poticanjem razmjena stručnjaka u području novih zakonodavnih ili regulatornih inicijativa i razvoja, uključujući razmjenu u područjima zaštite, sigurnosti, okoliša, zrakoplovne infrastrukture (uključujući slotove), okružja tržišnog natjecanja i zaštite potrošača; (b) redovitim proučavanjem socijalnih učinaka Sporazuma, kako se provodi, posebno u području zapošljavanja i razvoja odgovarajućih odgovora na pitanja koja se smatraju legitimnima; (c) razmatranjem mogućih područja za daljnji razvoj Sporazuma, uključujući preporuke za izmjene Sporazuma; (d) dogovaranjem, na temelju konsenzusa, o prijedlozima, pristupima ili dokumentima postupovne prirode koji su izravno povezani s funkcioniranjem Sporazuma.

               Osim toga, u skladu s: člankom 5. (Ulaganje) Sporazuma Zajednički odbor proučava pitanja povezana s bilateralnim ulaganjima s većinskim udjelom ili promjene u stvarnoj kontroli zračnih prijevoznika stranaka.

               Na temelju članka 21. stavka 3. Sporazuma Zajednički odbor odlukom donosi poslovnik.

               2.3.Predviđeni akt Zajedničkog odbora

               Tijekom prvog sastanka Zajednički odbor donijet će odluku o donošenju poslovnika Zajedničkog odbora (dalje u tekstu „predviđeni akt”).

               Svrha je predviđenog akta donijeti, u skladu s člankom 21. stavkom 3. Sporazuma, poslovnik na kojem se temelji organizacija i rad Zajedničkog odbora kako bi se Sporazum mogao pravilno provesti.

               3.Stajalište koje treba zauzeti u ime Unije

               Stajalište koje treba zauzeti u ime Unije trebalo bi biti usmjereno na donošenje poslovnika Zajedničkog odbora osnovanog Sporazumom. Stajalište bi se trebalo temeljiti na nacrtu odluke Zajedničkog odbora.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”.

               4.1.2.Primjena na ovaj predmet

               Zajednički odbor tijelo je osnovano na temelju sporazuma, u ovom slučaju Euromediteranskog sporazuma o zračnom prometu između Europske unije i njezinih država članica, s jedne strane, i Hašemitske Kraljevine Jordana, s druge strane.

               Akt koji Zajednički odbor treba donijeti akt je koji proizvodi pravne učinke jer će biti obvezujući za stranke na temelju međunarodnog prava.

               Predviđenim aktom ne dopunjuje se niti mijenja institucionalni okvir Sporazuma.

               Imajući to u vidu, postupovna pravna osnova za predloženu odluku jest članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na zračni prijevoz.

               Stoga je materijalna pravna osnova predložene odluke članak 100. stavak 2. UFEU-a.

               4.3.Zaključak

               Pravna osnova predložene odluke trebao bi biti članak 100. stavak 2. UFEU-a u vezi s člankom 218. stavkom 9 UFEU-a.

               5.Objava predviđenog akta

               Budući da će se aktom Zajedničkog odbora utvrditi njegov poslovnik, primjereno ga je nakon donošenja objaviti u Službenom listu Europske unije.

               2020/0338 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru Zajedničkog odbora osnovanog Euromediteranskim sporazumom o zračnom prometu između Europske unije i njezinih država članica, s jedne strane, i Hašemitske Kraljevine Jordana, s druge strane

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Unija je Odlukom Vijeća (EU) 2020/953
                  2
                sklopila Euromediteranski sporazum o zračnom prometu između Europske unije i njezinih država članica, s jedne strane, i Hašemitske Kraljevine Jordana, s druge strane (dalje u tekstu „Sporazum”), koji je stupio na snagu 2. kolovoza 2020.

               (2)Člankom 21. Sporazuma osnovan je Zajednički odbor kako bi se osigurali upravljanje Sporazumom i njegova pravilna provedba.

               (3)Člankom 21. stavkom 3. Sporazuma predviđa se da Zajednički odbor donosi svoj poslovnik.

               (4)Kako bi se osigurala pravilna provedba Sporazuma, trebalo bi donijeti poslovnik Zajedničkog odbora.

               (5)Primjereno je utvrditi stajalište koje treba zauzeti u ime Unije u Zajedničkom odboru jer će odluka Zajedničkog odbora o donošenju njegovog poslovnika biti obvezujuća za Uniju. Stajalište Unije u okviru Zajedničkog odbora trebalo bi se temeljiti na priloženom nacrtu odluke Zajedničkog odbora,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na prvom sastanku Zajedničkog odbora osnovanog člankom 21. Euromediteranskog sporazuma o zračnom prometu između Europske unije i njezinih država članica, s jedne strane, i Hašemitske Kraljevine Jordana, s druge strane u pogledu donošenja poslovnika Zajedničkog odbora temelji se na nacrtu odluke Zajedničkog odbora priloženom ovoj Odluci.

               Predstavnici Unije u Zajedničkom odboru mogu dogovoriti manje izmjene nacrta odluke Zajedničkog odbora bez daljnje odluke Vijeća.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka Vijeća (EU) 2020/953 od 26. lipnja 2020. o sklapanju, u ime Unije, Euromediteranskog sporazuma o zračnom prometu između Europske unije i njezinih država članica, s jedne strane, i Hašemitske Kraljevine Jordana, s druge strane (SL L 212, 3.7.2020., str. 12.).

                     (2)

                        Odluka Vijeća (EU) 2020/953 od 26. lipnja 2020. o sklapanju, u ime Unije, Euromediteranskog sporazuma o zračnom prometu između Europske unije i njezinih država članica, s jedne strane, i Hašemitske Kraljevine Jordana, s druge strane (SL L 212, 3.7.2020., str. 12.).

    ---documentbreak---

               EUROPSKA KOMISIJA
            Bruxelles, 27.11.2020.
            COM(2020) 764 final
            PRILOG

            Prijedlogu odluke Vijeća
            o stajalištu koje treba zauzeti u ime Europske unije u okviru Zajedničkog odbora osnovanog Euromediteranskim sporazumom o zračnom prometu između Europske unije i njezinih država članica, s jedne strane, i Hašemitske Kraljevine Jordana, s druge strane

               ODLUKA br. 1/[godina] ZAJEDNIČKOG ODBORA EU – JORDAN OSNOVANOG EUROMEDITERANSKIM SPORAZUMOM O ZRAČNOM PROMETU IZMEĐU EUROPSKE UNIJE I NJEZINIH DRŽAVA ČLANICA, S JEDNE STRANE, I HAŠEMITSKE KRALJEVINE JORDANA, S DRUGE STRANE

               od ...

               o donošenju njegova Poslovnika

               ZAJEDNIČKI ODBOR EU – JORDAN,

               uzimajući u obzir Euromediteranski sporazum o zračnom prometu između Europske unije i njezinih država članica, s jedne strane, i Hašemitske Kraljevine Jordana, s druge strane (dalje u tekstu „Sporazum”), a posebno njegov članak 21. stavak 3.,

               ODLUČIO JE:

               Jedini članak

               Donosi se Poslovnik Zajedničkog odbora koji se nalazi u Prilogu ovoj Odluci.

               Sastavljeno u …

               Za Zajednički odbor

               Voditelj/voditeljica delegacije Europske unije

               [ime]

               Voditelj/voditeljica jordanske delegacije

               [ime]

               Prilog

               Poslovnik Zajedničkog odbora

               Članak 1.

               Voditelji delegacija

               1.
                     Kako je predviđeno člankom 21. stavkom 1. Sporazuma, Zajednički odbor sastavljen je od predstavnika ugovornih stranaka.

               2.
                     Zajedničkim odborom zajednički predsjedaju voditelji delegacija ugovornih stranaka.

               Članak 2.

               Sastanci

               1.
                     U skladu s člankom 21 stavkom 4. Sporazuma, Zajednički odbor sastaje se ako i kad za to postoji potreba. Bilo koja ugovorna stranka može zatražiti sazivanje sastanka.

               2.
                     Zajednički odbor može održavati sastanke uživo ili putem drugih sredstava (npr. konferencijski pozivi ili videokonferencije).

               3.
                     Sastanci se održavaju, koliko god je to moguće, naizmjenično između mjesta u državi članici Europske unije i Jordanu, osim ako se ugovorne stranke dogovore drukčije.

               4.
                     Nakon što se ugovorne stranke dogovore o datumu i mjestu sastanaka, sastanke sazivaju Europska komisija u ime Europske unije i njezinih država članica te Jordanska regulatorna komisija za civilno zrakoplovstvo u ime Jordana.

               5.
                     Osim ako se ugovorne stranke dogovore drukčije, sastanci Zajedničkog odbora nisu javni. Ako je potrebno, priopćenje za medije može se sastaviti zajedničkim dogovorom na kraju sastanka.

               Članak 3.

               Delegacije

               1.
                     Prije svakog sastanka voditelji delegacija međusobno se obavješćuju o predviđenom sastavu svojih delegacija koje će prisustvovati sastanku.

               2.
                     Predstavnici dionika iz sektora zračnog prijevoza mogu biti pozvani da prisustvuju sastancima kao promatrači, ako se Zajednički odbor tako dogovori.

               3.
                     Zajednički odbor može pozvati druge zainteresirane strane ili stručnjake da prisustvuju njegovim sastancima kako bi mu pružili informacije o određenim pitanjima.

               Članak 4.

               Tajništvo

               Po jedan dužnosnik Europske komisije i Jordanske regulatorne komisije za civilno zrakoplovstvo zajednički djeluju kao tajnici Zajedničkog odbora.

               Članak 5.

               Dnevni red sastanaka

               1.
                     Voditelji delegacija utvrđuju međusobnim dogovorom privremeni dnevni red za svaki sastanak. Tajnici šalju taj privremeni dnevni red članovima delegacija najkasnije petnaest dana prije datuma sastanka.

               2.
                     Zajednički odbor donosi dnevni red na početku svakog sastanka. U dnevni red moguće je uključiti točke koje se ne nalaze na privremenom dnevnom redu ako se Zajednički odbor tako dogovori.

               3.
                     Voditelji delegacija mogu skratiti rokove utvrđene u stavku 1. ovog članka kako bi u obzir uzeli zahtjeve ili hitnost određenog pitanja.

               Članak 6.

               Zapisnik

               1.
                     Nakon svakog sastanka Zajedničkog odbora sastavlja se nacrt zapisnika. U tom se nacrtu zapisnika navode točke dnevnog reda o kojima se raspravljalo, sve dane preporuke i donesene odluke.

               2.
                     U roku od mjesec dana nakon sastanka voditelj delegacije države domaćina sastanka dostavlja nacrt zapisnika drugom voditelju delegacije na odobrenje pisanim postupkom.

               3.
                     Nakon odobrenja, voditelji delegacija potpisuju dva primjerka zapisnika, a svaka ugovorna stranka pohranjuje po jedan izvorni primjerak zapisnika. Voditelji delegacija mogu odlučiti da taj zahtjev bude ispunjen potpisivanjem i razmjenom elektroničkih kopija.

               4.
                     Zapisnici sa sastanaka Zajedničkog odbora su javni, osim ako jedna od ugovornih stranaka zatraži drukčije.

               Članak 7.

               Pisani postupak

               Ako je potrebno i primjereno obrazloženo, odluke i preporuke Zajedničkog odbora mogu se donijeti pisanim postupkom. U tu svrhu voditelji delegacija razmjenjuju nacrt mjera o kojima se traži mišljenje Zajedničkog odbora, koji se zatim može potvrditi razmjenom prepiske. Međutim, svaka ugovorna stranka može zatražiti sastanak Zajedničkog odbora kako bi se raspravilo određeno pitanje.

               Članak 8.

               Vijećanje

               1.
                     Zajednički odbor daje preporuke i donosi odluke na temelju konsenzusa.

               2.
                     Odluke i preporuke Zajedničkog odbora naslovljuju se kao „Odluka” odnosno „Preporuka”, iza čega slijede serijski broj, datum donošenja i opis predmeta.

               3.
                     Odluke i preporuke Zajedničkog odbora potpisuju voditelji delegacija, a zatim se prilažu zapisniku.

               4.
                     Odluke koje donese Zajednički odbor ugovorne stranke provode u skladu s vlastitim internim postupcima.

               5.
                     Odluke koje donese Zajednički odbor ugovorne stranke mogu objaviti u svojim službenim glasilima. Svaka ugovorna stranka može odlučiti objaviti i bilo koji drugi akt koji donese Zajednički odbor. Svaka ugovorna stranka pohranjuje po jedan izvorni primjerak odluka i preporuka.

               Članak 9.

               Radne skupine

               1.
                     Zajednički odbor može osnovati radne skupine koje pomažu Zajedničkom odboru u obavljanju njegovih dužnosti. Opis poslova radne skupine uključuje se u prilog odluci o osnivanju radne skupine.

               2.
                     Radne skupine sastavljene su od predstavnika ugovornih stranaka.

               3.
                     Radne skupine rade pod nadležnošću Zajedničkog odbora, kojem podnose izvješća nakon svakog svojeg sastanka. One ne donose odluke, ali mogu davati preporuke Zajedničkom odboru.

               4.
                     Zajednički odbor može u bilo kojem trenutku odlučiti o ukidanju bilo koje postojeće radne skupine, izmijeniti njezin opis poslova ili osnovati nove radne skupine koje će mu pomagati u obavljanju dužnosti.

               Članak 10.

               Troškovi

               1.
                     Ugovorne stranke snose vlastite troškove povezane sa sudjelovanjem na sastancima Zajedničkog odbora i radnih skupina, u pogledu osoblja, putovanja i boravka te u pogledu poštanskih i telekomunikacijskih troškova.

               2.
                     Sve druge izdatke koji se odnose na samu organizaciju sastanaka snosi ugovorna stranka koja je domaćin sastanka.

               Članak 11.

               Izmjene Poslovnika

               Zajednički odbor može u svakom trenutku izmijeniti ovaj Poslovnik odlukom donesenom u skladu s člankom 21. Sporazuma.


               EUROPSKA KOMISIJA
            Bruxelles, 27.11.2020.
            COM(2020) 763 final
            2020/0337(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Zajedničkog odbora osnovanog Sporazumom o zajedničkom zračnom prostoru između Europske unije i njezinih država članica i Republike Moldove

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje u ime Unije treba zauzeti u Zajedničkom odboru osnovanom Sporazumom o zajedničkom zračnom prostoru između Europske unije i njezinih država članica i Republike Moldove (dalje u tekstu „Sporazum”)
                  1
               .

               2.Kontekst prijedloga

               2.1.Sporazum o zajedničkom zračnom prostoru između Europske unije i njezinih država članica i Republike Moldove

               Cilj Sporazuma je stvaranje zajedničkog zračnog prostora utemeljenog na otvaranju pristupa tržištima stranaka, s jednakim uvjetima tržišnog natjecanja i poštovanjem istih pravila među ostalim u područjima sigurnosti, zaštite, upravljanja zračnim prometom, društvenih aspekata i okoliša. Pravila zajedničkog zračnog prostora trebala bi se temeljiti na mjerodavnom zakonodavstvu koje je na snazi u Europskoj uniji, kako je navedeno u Prilogu III. Sporazumu, posebno u pogledu sigurnosti, zaštite i upravljanja zračnim prometom.

               Sporazum je stupio na snagu 2. kolovoza 2020.

               2.2.Zajednički odbor

               Zajednički odbor osnovan je člankom 22. Sporazuma. Zajednički odbor odgovoran je za upravljanje Sporazumom i osigurava njegovu pravilnu provedbu.

               Glavne zadaće Zajedničkog odbora obuhvaćaju suradnju: (a) pregledavanjem tržišnih uvjeta koji utječu na usluge zračnog prijevoza u okviru Sporazuma; (b) bavljenjem i, koliko je to moguće, učinkovitim rješavanjem pitanja „poslovanja” koja mogu, između ostalog, ometati pristup tržištu i neometano obavljanje usluga u okviru Sporazuma kao način osiguravanja jednakih pravila igre za sve, regulatorne konvergencije i smanjenja regulatornog tereta komercijalnih operatera; (c) njegovanjem razmjena između stručnjaka o novim zakonodavnim i regulatornim inicijativama i razvojima, uključujući u području zaštite, sigurnosti, okoliša, zrakoplovne infrastrukture (uključujući slotove), konkurentnog okruženja i zaštite potrošača; (d) regulatornim ispitivanjem društvenih učinaka Sporazuma kako se provodi, posebno u području zapošljavanja i razvijanja odgovarajućih odgovora na zabrinutosti za koje se utvrdi da su opravdane; (e) razmatranjem potencijalnih područja za daljnji razvoj Sporazuma, uključujući preporuke za izmjene Sporazuma; (f) dogovaranjem, na temelju konsenzusa, o prijedlozima, pristupima ili dokumentima postupovne prirode koji su izravno povezani s funkcioniranjem Sporazuma; (g) razmatranjem i razvijanjem tehničke pomoći u područjima koje pokriva Sporazum; i (h) poticanjem suradnje u odgovarajućim međunarodnim forumima.

               Osim toga, u skladu s člankom 6. (Ulaganje) Sporazuma, Zajednički odbor proučava pitanja povezana s bilateralnim ulaganjima s većinskim vlasništvom ili promjene u stvarnom nadzoru zračnih prijevoznika stranaka.

               Na temelju članka 22. stavka 3. Sporazuma Zajednički odbor odlukom donosi poslovnik.

               2.3.Predviđeni akt Zajedničkog odbora

               Tijekom prvog sastanka Zajednički odbor donijet će odluku o donošenju poslovnika Zajedničkog odbora (dalje u tekstu „predviđeni akt”).

               Svrha je predviđenog akta donijeti, u skladu s člankom 22. stavkom 3. Sporazuma, poslovnik na kojem se temelji organizacija i rad Zajedničkog odbora kako bi se Sporazum mogao pravilno provesti.

               3.Stajalište koje treba zauzeti u ime Unije

               Stajalište koje treba zauzeti u ime Unije trebalo bi biti usmjereno na donošenje poslovnika Zajedničkog odbora osnovanog Sporazumom. Stajalište bi se trebalo temeljiti na nacrtu odluke Zajedničkog odbora.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”.

               4.1.2.Primjena na ovaj predmet

               Zajednički odbor tijelo je osnovano na temelju sporazuma, i to Sporazuma o zajedničkom zračnom prostoru između Europske unije i njezinih država članica i Republike Moldove.

               Akt koji Zajednički odbor treba donijeti akt je koji proizvodi pravne učinke jer će biti obvezujući za stranke na temelju međunarodnog prava.

               Predviđenim aktom ne dopunjuje se niti mijenja institucionalni okvir Sporazuma.

               Imajući to u vidu, postupovna pravna osnova za predloženu odluku jest članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na zračni prijevoz.

               Stoga je materijalna pravna osnova predložene odluke članak 100. stavak 2. UFEU-a.

               4.3.Zaključak

               Pravna osnova predložene odluke trebao bi biti članak 100. stavak 2. UFEU-a u vezi s člankom 218. stavkom 9 UFEU-a.

               5.Objava predviđenog akta

               Budući da će se aktom Zajedničkog odbora utvrditi njegov poslovnik, primjereno ga je nakon donošenja objaviti u Službenom listu Europske unije.

               2020/0337 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru Zajedničkog odbora osnovanog Sporazumom o zajedničkom zračnom prostoru između Europske unije i njezinih država članica i Republike Moldove

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Unija je Odlukom Vijeća (EU) 2020/951
                  2
                sklopila Sporazum o zajedničkom zračnom prostoru između Europske unije i njezinih država članica i Republike Moldove (dalje u tekstu „Sporazum”), koji je stupio na snagu 2. kolovoza 2020.

               (2)Člankom 22. Sporazuma osnovan je Zajednički odbor kako bi se osigurali upravljanje Sporazumom i njegova pravilna provedba.

               (3)Člankom 22. stavkom 3. Sporazuma predviđa se da Zajednički odbor donosi svoj poslovnik.

               (4)Kako bi se osigurala pravilna provedba Sporazuma, trebalo bi donijeti poslovnik Zajedničkog odbora.

               (5)Primjereno je utvrditi stajalište koje treba zauzeti u ime Unije u Zajedničkom odboru jer će odluka Zajedničkog odbora o donošenju njegovog poslovnika biti obvezujuća za Uniju. Stajalište Unije u okviru Zajedničkog odbora trebalo bi se temeljiti na priloženom nacrtu odluke Zajedničkog odbora,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na prvom sastanku Zajedničkog odbora osnovanog člankom 22. Sporazuma o zajedničkom zračnom prostoru između Europske unije i njezinih država članica i Republike Moldove u pogledu donošenja poslovnika Zajedničkog odbora temelji se na nacrtu odluke Zajedničkog odbora priloženom ovoj Odluci.

               Predstavnici Unije u Zajedničkom odboru mogu dogovoriti manje izmjene nacrta odluke Zajedničkog odbora bez daljnje odluke Vijeća.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka Vijeća (EU) 2020/951 od 26. lipnja 2020. o sklapanju, u ime Unije, Sporazuma o zajedničkom zračnom prostoru između Europske unije i njezinih država članica i Republike Moldove (SL L 212, 3.7.2020., str. 8.).

                     (2)

                        Odluka Vijeća (EU) 2020/951 od 26. lipnja 2020. o sklapanju, u ime Unije, Sporazuma o zajedničkom zračnom prostoru između Europske unije i njezinih država članica i Republike Moldove (SL L 212, 3.7.2020., str. 8.).

    ---documentbreak---

               EUROPSKA KOMISIJA
            Bruxelles, 27.11.2020.
            COM(2020) 763 final
            PRILOG

            Prijedlogu odluke Vijeća
            o stajalištu koje treba zauzeti u ime Europske unije u okviru Zajedničkog odbora osnovanog Sporazumom o zajedničkom zračnom prostoru između Europske unije i njezinih država članica i Republike Moldove

               ODLUKA br. 1/[godina] ZAJEDNIČKOG ODBORA EU – MOLDOVA OSNOVANOG SPORAZUMOM O ZAJEDNIČKOM ZRAČNOM PROSTORU IZMEĐU EUROPSKE UNIJE I NJEZINIH DRŽAVA ČLANICA I REPUBLIKE MOLDOVE

               od ...

               o donošenju njegova Poslovnika

               ZAJEDNIČKI ODBOR EU – MOLDOVA,

               uzimajući u obzir Sporazum o zajedničkom zračnom prostoru između Europske unije i njezinih država članica i Republike Moldove (dalje u tekstu „Sporazum”), a posebno njegov članak 22. stavak 3.,

               ODLUČIO JE:

               Jedini članak

               Donosi se Poslovnik Zajedničkog odbora koji se nalazi u Prilogu ovoj Odluci.

               Sastavljeno u …

               Za Zajednički odbor

               Voditelj/voditeljica delegacije Europske unije

               [ime]

               Voditelj/voditeljica delegacije Republike Moldove

               [ime]

               Prilog

               Poslovnik Zajedničkog odbora

               Članak 1.

               Voditelji delegacija

               1. Kako je predviđeno člankom 22. stavkom 1. Sporazuma, Zajednički odbor sastavljen je od predstavnika stranaka.

               2. Zajedničkim odborom zajednički predsjedaju voditelji delegacija stranaka.

               Članak 2.

               Sastanci

               1. U skladu s člankom 22 stavkom 4. Sporazuma, Zajednički odbor sastaje se ako i kad za to postoji potreba. Bilo koja stranka može zatražiti sazivanje sastanka.

               2. Zajednički odbor održava sastanke uživo ili putem drugih sredstava (npr. konferencijski pozivi ili videokonferencije).

               3. Sastanci se održavaju, koliko god je to moguće, naizmjenično između mjesta u državi članici Europske unije i Republici Moldovi, osim ako se stranke dogovore drukčije.

               4. Radni jezik je engleski.

               5. Nakon što se stranke dogovore o datumu i mjestu sastanaka, sastanke sazivaju Europska komisija u ime Europske unije i njezinih država članica te ministarstvo nadležno za zračni prijevoz Republike Moldove.

               6. Osim ako se stranke dogovore drukčije, sastanci Zajedničkog odbora nisu javni. Ako je potrebno, priopćenje za medije može se sastaviti zajedničkim dogovorom na kraju sastanka.

               Članak 3.

               Delegacije

               1. Prije svakog sastanka voditelji delegacija međusobno se obavješćuju o predviđenom sastavu svojih delegacija koje će prisustvovati sastanku.

               2. Predstavnici dionika iz sektora zračnog prijevoza mogu biti pozvani da prisustvuju sastancima kao promatrači, ako se Zajednički odbor tako dogovori.

               3. Zajednički odbor može, ako se tako dogovori, pozvati druge zainteresirane strane ili stručnjake da prisustvuju njegovim sastancima kako bi mu pružili informacije o određenim pitanjima.

               Članak 4.

               Tajništvo

               Po jedan dužnosnik Europske komisije i ministarstva nadležnog za zračni prijevoz Republike Moldove zajednički djeluju kao tajnici Zajedničkog odbora.

               Članak 5.

               Dnevni red sastanaka

               1. Voditelji delegacija utvrđuju međusobnim dogovorom privremeni dnevni red za svaki sastanak. Tajnici šalju taj privremeni dnevni red članovima delegacija najkasnije petnaest dana prije datuma sastanka.

               2. Zajednički odbor donosi dnevni red na početku svakog sastanka. U dnevni red moguće je uključiti točke koje se ne nalaze na privremenom dnevnom redu ako se Zajednički odbor tako dogovori.

               3. Voditelji delegacija mogu skratiti rok utvrđen u stavku 1. ovog članka kako bi u obzir uzeli zahtjeve ili hitnost određenog pitanja.

               Članak 6.

               Zapisnik

               1. Nakon svakog sastanka Zajedničkog odbora sastavlja se nacrt zapisnika. U tom se nacrtu zapisnika navode točke dnevnog reda o kojima se raspravljalo, sve dane preporuke i donesene odluke.

               2. U roku od mjesec dana nakon sastanka voditelj delegacije države domaćina sastanka upućuje tajnicima Zajedničkog odbora nacrt zapisnika, koji oni dostavljaju drugom voditelju delegacije na odobrenje pisanim postupkom.

               3. Nakon odobrenja, voditelji delegacija potpisuju dva primjerka zapisnika, a svaka stranka pohranjuje po jedan izvorni primjerak zapisnika. Voditelji delegacija mogu odlučiti da taj zahtjev bude ispunjen potpisivanjem i razmjenom elektroničkih kopija.

               4. Zapisnici sa sastanaka Zajedničkog odbora nisu javni, osim ako jedna od stranaka zatraži drukčije.

               Članak 7.

               Pisani postupak

               Ako je potrebno i primjereno obrazloženo, odluke i preporuke Zajedničkog odbora mogu se donijeti pisanim postupkom. U tu svrhu voditelji delegacija razmjenjuju nacrt mjera o kojima se traži mišljenje Zajedničkog odbora, koji se zatim može potvrditi razmjenom prepiske. Međutim, svaka stranka može zatražiti sastanak Zajedničkog odbora kako bi se raspravilo određeno pitanje.

               Članak 8.

               Vijećanje

               1. Zajednički odbor daje preporuke i donosi odluke na temelju konsenzusa.

               2. Odluke i preporuke Zajedničkog odbora naslovljuju se kao „Odluka” odnosno „Preporuka”, iza čega slijede serijski broj, datum donošenja i opis predmeta.

               3. Odluke i preporuke Zajedničkog odbora potpisuju voditelji delegacija, a zatim se prilažu zapisniku.

               4. Odluke koje donese Zajednički odbor stranke provode u skladu s vlastitim internim postupcima.

               5. Odluke koje donese Zajednički odbor stranke mogu objaviti u svojim službenim glasilima. Svaka stranka može odlučiti objaviti i bilo koji drugi akt koji donese Zajednički odbor. Svaka stranka pohranjuje po jedan izvorni primjerak odluka i preporuka.

               Članak 9.

               Radne skupine

               1. Zajednički odbor može osnovati radne skupine koje pomažu Zajedničkom odboru u obavljanju njegovih dužnosti. Opis poslova radne skupine odobrava Zajednički odbor i uključuje se u prilog odluci o osnivanju radne skupine.

               2. Radne skupine sastavljene su od predstavnika stranaka.

               3. Radne skupine rade pod nadležnošću Zajedničkog odbora, kojem podnose izvješća nakon svakog svojeg sastanka. One ne donose odluke, ali mogu davati preporuke Zajedničkom odboru.

               4. Zajednički odbor može u bilo kojem trenutku odlučiti o ukidanju bilo koje postojeće radne skupine, izmijeniti njezin opis poslova ili osnovati nove radne skupine koje će mu pomagati u obavljanju dužnosti.

               Članak 10.

               Troškovi

               1. Stranke snose vlastite troškove povezane sa sudjelovanjem na sastancima Zajedničkog odbora i radnih skupina, u pogledu osoblja, putovanja i boravka te u pogledu poštanskih i telekomunikacijskih troškova.

               2. Sve druge izdatke koji se odnose na samu organizaciju sastanaka snosi stranka koja je domaćin sastanka.

               Članak 11.

               Izmjene Poslovnika

               Zajednički odbor može u svakom trenutku izmijeniti ovaj Poslovnik odlukom donesenom u skladu s člankom 22. Sporazuma.